‘Clitemnestra’, d’Agustí Villaronga, tanca les actuacions del festival al Teatre Romà
27 d’agost 2021

Demà, dissabte 28 d’agost, serà la funció final al Teatre Romà de Sagunt de la 38a edició del festival Sagunt a Escena. Es tracta de _Clitemnestra_, una producció del Teatre Principal de Palma en la que Agustí Villaronga adapta i dirigix esta nova obra teatral basada en l’obra _La casa dels noms_, de Colm Tóibín.

En el llibre, l’autor humanitza Clitemnestra, un personatge clau de la literatura clàssica grega, com ho va fer amb la Mare de Déu en ‘El Testament de Maria’. En paraules del seu director, Agustí Villaronga: «**la base d’esta funció és que qüestiona els poders absoluts i analitza tots els condicionaments de la llibertat des de les estructures del poder**».

L’obra està interpretada per: Núria Prims, Josuè Guasch, Marc Bonnín, Sara Sánchez, Marina Font, Aitor Gabaldà i Martina García.

Cal recordar que Clitemnestra va ser esposa d’Agamèmnon i mare de tres fills: Electra, Ifigènia i Orestes. Com a ofrena als déus, la jove Ifigènia va ser sacrificada pel seu propi pare, Agamèmnon. I Clitemnestra va venjar esta mort amb l’ajuda del seu amant Egist.

La tradició occidental ens ha mostrat una Clitemnestra com la representació de la maldat: infidel, cruel, assassina, entabanadora i mala mare. A través d’ella es va construir un missatge misogin que es va plasmar en l’Orestíada d’Èsquil, es va transmetre a Eurípides i Sòfocles (els seus contemporanis) i es va consolidar en el segle XVII amb les tragèdies franceses de Racine. Tóibín, prescindint de la tradició, aporta una nova sensibilitat perquè este dolor que ens transmet Clitemnestra, que ens arriba de lluny, estiga molt viu, i siga més pròxim i més indulgent.

En esta funció Agustí Villaronga ha triat un capítol de ‘La casa dels noms’, de Colm Tóibín, amb el qual se centra en el personatge de Clitemnestra, filla de Zeus, esposa d’Agamèmnon i mare d’Ifigènia, Electra i Orestes. Ella conta la seua tragèdia i la seua venjança matisant, explicant els motius pels quals la llegenda la va condemnar sense escoltar la seua versió. D’alguna manera es tracta de la redempció del personatge.

Les entrades per a cadascuna  de les sessions tenen un preu de 18, 14 i 10 euros en funció de la ubicació: Càvea A (_ima cavea_), Càvea B (_media cavea_) o Càvea C (_summa cavea_) respectivament. El públic interessat a assistir-hi pot comprar les localitats a través de la plataforma [**Entradas.com**](https://www.entradas.com/artist/eduardo-guerrero/) o presencialment en el Teatre Rialto de València, de dilluns a divendres de 17.00 a 20.00 hores i dimecres també d'11.00 a 13.00 hores, així com en la taquilla del festival situada en el vestíbul de l'Ajuntament de Sagunt de dimecres a dissabte de 18.00 a 21.00 hores i els dies de funció des de les 18.00 hores fins a l'inici de l'espectacle. Per a més informació sobre telèfons, reserves i descomptes, pot consultar-se la [**pàgina web oficial de Sagunt a Escena**](https://saguntaescena.ivc.gva.es/es/comprar-es).

Sagunt a Escena és el festival de teatre, dansa, música i circ que organitza l'Institut Valencià de Cultura de la Conselleria d'Educació, Cultura i Esport, en col·laboració amb l'Ajuntament de Sagunt i la Diputació Provincial de València. Este any 2021 se celebra la seua XXXVIII edició.

Durant la representació d'esta obra es contemplaran totes les mesures sanitàries de prevenció enfront de la pandèmia per part de l'organització. Es recorda que estes precaucions seran, així mateix, d'obligat compliment per part del públic assistent.

 ![Imagen sin texto alternativo.](/media/mwdeoba0/87c-clitemnestra.jpg)​

*   [](http://www.facebook.com/sharer.php?u=https://aytosagunto.es/va/actualitat/clitemnestra-d-agusti-villaronga-tanca-les-actuacions-del-festival-al-teatre-roma/ "Facebook")
*   [](http://twitter.com/share?url=https://aytosagunto.es/va/actualitat/clitemnestra-d-agusti-villaronga-tanca-les-actuacions-del-festival-al-teatre-roma/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/clitemnestra-d-agusti-villaronga-tanca-les-actuacions-del-festival-al-teatre-roma/ "Linked In")
*   [](mailto:?body=https://aytosagunto.es/va/actualitat/clitemnestra-d-agusti-villaronga-tanca-les-actuacions-del-festival-al-teatre-roma/)